Die Kama Sutra word gesien as die standaard werk oor menslike seksuele gedrag geskryf deur Vatsyayana tussen die eerste en sesde eeu na Christus. Kama verwys na estetiese en erotiese plesier en liefde, terwyl Sutra na die draadjie verwys wat alles en almal aan mekaar verbind (soos die Engelse suture).
Die algemene siening oor die Kama Sutra in die Westerse wêreld is dat dit slegs ’n sekshandleiding is. Die Kama Sutra is egter veel meer. Dit bied ’n gids vir ’n deugsame, innemende, goeie en spirituele leefwyse. Dit bespreek die aard van die liefde, familielewe en ander aspekte wat gepaard gaan met liefde en plesier binne die menslike bestaan.
Ilse Groenewald het in die vertaling van die teks besluit om die poëtiese beskrywings van die verskillende posisies in die teks in te werk en nie as ’n aparte, tweede afdeling te plaas nie. Vir my maak dit die teks meer verstaanbaar en geïntegreerd.